ศัตรูของประเทศ
สหรัฐอเมริกาเคยเป็นศัตรูของอังกฤษ เพราะเมื่อ 243 ปีที่แล้ว สหรัฐฯ ได้ประกาศอิสรภาพจากอังกฤษ อังกฤษโกรธมากส่งทหารไปทำสงคราม และในตอนนั้น สหรัฐอเมริกาอาจแย่ ถ้าไม่มีประเทศฝรั่งเศส..
18 ธ.ค. 2562

ศัตรูของประเทศ /โดย ลงทุนแมน
สหรัฐอเมริกาเคยเป็นศัตรูของอังกฤษ
เพราะเมื่อ 243 ปีที่แล้ว สหรัฐฯ ได้ประกาศอิสรภาพจากอังกฤษ
อังกฤษโกรธมากส่งทหารไปทำสงคราม
และในตอนนั้น สหรัฐอเมริกาอาจแย่ ถ้าไม่มีประเทศฝรั่งเศส..
ฝรั่งเศสตัดสินใจเข้าร่วมรบ
เพื่อช่วยให้สหรัฐอเมริกาประกาศอิสรภาพได้สำเร็จ
และนั่นก็เป็นที่มาของ เทพีเสรีภาพ ที่นิวยอร์ก ภาพที่เราคุ้นเคย
รูปปั้นเทพีเสรีภาพ สหรัฐอเมริกาไม่ได้สร้างขึ้นเอง
แต่เป็นฝรั่งเศสสร้างและมอบให้เป็นของขวัญแก่สหรัฐฯ
เพื่อรำลึกถึงการประกาศอิสรภาพในครั้งนี้
แน่นอนว่าในตอนนั้น ฝรั่งเศส เป็นศัตรูกับอังกฤษ..
┏━━━━━━━━━━━━┓
Blockdit โซเชียลมีเดีย รูปแบบใหม่
┗━━━━━━━━━━━━┛
แต่ใครจะไปคิดว่าเหตุการณ์ในครั้งนั้นจะทำให้ฝรั่งเศสเป็นหนี้มหาศาล
ทำให้ฝรั่งเศสต้องเปลี่ยนแปลงการปกครอง
จากเดิมฝรั่งเศสมีกษัตริย์ ประชาชนไม่อยากได้กษัตริย์
คนที่ช่วยให้เกิดการเปลี่ยนแปลงอีกซีกโลกหนึ่ง
กลับย้อนเข้าตัวคนที่เปลี่ยนแปลงเอง..
และตอนที่สหรัฐอเมริกาประกาศอิสรภาพ
ในวันนั้นที่ประเทศไทยก็เพิ่งกอบกู้เอกราชจากพม่าได้ไม่กี่ปี โดยพระเจ้าตากสินมหาราช
ทุกคนรู้ว่าอยุธยาเสียกรุงครั้งที่ 2 อย่างย่อยยับ
และในตอนนั้นพม่าเป็นศัตรูที่คนไทยไม่เคยลืม..
เวลาผ่านไป 138 ปี นับจากการประกาศอิสรภาพของสหรัฐอเมริกา
สงครามโลกครั้งที่ 1 ได้ปะทุขึ้น เริ่มจากฝั่งยุโรป
ในเวลานั้นเริ่มมีประเทศใหม่ไฟแรงที่ถือกำเนิดขึ้น
นั่นก็คือ จักรวรรดิเยอรมัน..
ใครจะไปคิดว่าดินแดนในแถบเยอรมันที่เพิ่งรวมตัวกันก่อตั้งประเทศได้ไม่นาน จะก้าวขึ้นมาทัดเทียมชาติมหาอำนาจในเวลานั้นอย่างอังกฤษ และฝรั่งเศส
สงครามโลกครั้งที่ 1 อังกฤษและฝรั่งเศสจากเดิมที่เคยเป็นศัตรูกัน กลับกลายมาเป็นพันธมิตรกัน เพื่อเข้าร่วมสงครามครั้งนี้
และในสงครามครั้งนั้น สหรัฐอเมริกากลับทำหน้าที่ผลิตปัจจัยในการรบต่างๆ ให้แก่ฝ่ายอังกฤษและฝรั่งเศส
เวลาผ่านไป ทุกคนลืมเรื่องบาดหมาง
สหรัฐอเมริกากลับมาเป็นเพื่อนกับอังกฤษหลังจากที่เคยเป็นศัตรูกัน..
สำหรับดินแดนแถบเอเชีย ญี่ปุ่นเป็นชาติที่มีเทคโนโลยีก้าวไกลสุดในเวลานั้น อยากขยายอำนาจสร้างอาณานิคมบ้าง
ญี่ปุ่นจึงเริ่มสร้างตัวตน เข้าร่วมสงครามกับฝั่งอังกฤษ และประกาศสงครามต่อจักรวรรดิเยอรมัน ในสงครามโลกครั้งที่ 1
ญี่ปุ่นเป็นศัตรูกับจักรวรรดิเยอรมัน ในสงครามโลกครั้งที่ 1..
แต่ใครจะไปคิดว่าอีก 23 ปีต่อมา
ในสงครามโลกครั้งที่ 2 ญี่ปุ่นกลับมาเป็นพันธมิตรกับนาซีเยอรมนี
โดยญี่ปุ่นจะบุกฝั่งเอเชียแปซิฟิก และให้นาซีเยอรมนีจัดการกับฝั่งยุโรป
และในสงครามโลกครั้งที่ 2 สหรัฐอเมริกา อังกฤษ ฝรั่งเศส สหภาพโซเวียต เป็นพันธมิตรกัน
จบสงครามโลกครั้งที่ 2
จากเดิมที่สหรัฐอเมริกา และ สหภาพโซเวียต ที่เคยอยู่ฝั่งเดียวกัน
กลายมาเป็นศัตรูกัน แข่งขันกันสะสมนิวเคลียร์ แข่งขันกันไปอวกาศ
จนเกือบจะเกิดสงครามขึ้นอีกครั้ง
และญี่ปุ่นที่โดนนิวเคลียร์กลับมาเป็นเพื่อนกับสหรัฐอเมริกา
สำหรับในยุโรป เยอรมนีได้เปลี่ยนจากประเทศที่เป็นศัตรูกับคนอื่น ได้กลายเป็นหนึ่งในประเทศผู้นำของสหภาพยุโรป
เมื่อมองย้อนกลับไปร้อยปีก่อนหน้านี้ เราน่าจะคิดไม่ออกเลยว่า อังกฤษ ฝรั่งเศส เยอรมนี จะมาอยู่ร่วมกันได้อย่างไร
จากเรื่องราวทั้งหมดนี้อาจทำให้เราเห็นว่า
ประเทศที่เป็นศัตรูของเรา
เมื่อเวลาผ่านไป ประเทศนั้นอาจกลับกลายมาเป็นเพื่อนเรา
ประเทศที่เคยเป็นเพื่อน ก็อาจกลายมาเป็นศัตรู
เมื่อ 200 กว่าปีที่แล้ว คนไทยโกรธมากที่พม่ามาทำลายอยุธยา
แต่ในวันนี้คนพม่าก็อาจกลายเป็นเพื่อน โดยที่เราอาจไม่คิดมาก่อน..
ในวันนี้แรงงานพม่าหลักล้านคน
ได้เข้ามาช่วยขับเคลื่อนเศรษฐกิจประเทศไทย
แก้ปัญหาการขาดแคลนแรงงานของไทย
ถ้าไม่มีพวกเขา ราคาสินค้าของไทยก็คงต้องปรับตัวสูงขึ้นกว่านี้มาก
และในวันนี้มีอีกหลายประเทศกำลังผันความสัมพันธ์จากศัตรูกลายเป็นเพื่อน และ เพื่อนกลายเป็นศัตรู
ย้อนกลับมาที่ตัวเรา
ถ้าวันนี้เราเจ็บช้ำใจกับศัตรูที่เราอาฆาตแค้น
ลองดูตัวอย่างที่กล่าวมาทั้งหมด
สหรัฐฯ อังกฤษ ฝรั่งเศส เยอรมนี ญี่ปุ่น โซเวียต ไทย พม่า
เราคงไม่คาดคิดหรอกว่า
ศัตรูที่เราเกลียดมากในวันนี้
ในวันข้างหน้า
เขาอาจกลับมา เป็นเพื่อนสนิทเรา ก็เป็นได้..
----------------------
Blockdit โซเชียลมีเดีย รูปแบบใหม่
----------------------